Hulp vir mediese studente met vertraagde Zuma-jaarplasingsArgieffoto (Foto: StockSnap, Pixabay) AfriForum Jeug nooi afgestudeerdes in medieseberoepsrigtings – wat nie deur die staat vir hulle gemeenskapsdiensjaar (Zuma-jaar) in 2023 geplaas word nie, om die jeugorganisasie te nader. Die jeugorganisasie ontvang jaarliks noodkrete van hul jong lede oor die administratiewe gemors wat met die verpligte Zuma-jaar gepaardgaan. Ten einde gekwalifiseerd te wees en toegelaat te word om in Suid-Afrika te praktiseer, moet gesondheidswerkers ná die voltooiing van hulle studies of – in sommige gevalle – internskappe, ’n verpligte jaar van gemeenskapsdiens doen. Dit beteken dat mediese studente ná hulle studies en twee-jaar-internskap vir alle praktiese doeleindes volwaardige gesondheidswerkers is, maar nie kan werk as hulle nie vir hul Zuma-jaar geplaas word nie, omdat hulle nie daarsonder by die gesondheidsraad kan registreer nie. Foster Mohale, woordvoerder van die departement van gesondheid, sê die plasings is wel afgehandel. Altesaam 9 647 Suid-Afrikaanse burgers en permanente inwoners wat in aanmerking gekom en aansoek gedoen het vir mediese internskappe (2 402 geleenthede) en gemeenskapsdiens (7 245 geleenthede) is suksesvol geplaas. “Altesaam 96,75% van die totale getal aansoekers is in hul eerste vyf prioriteitskeuses geplaas en slegs 3,25% is buite hul vyf prioriteitskeuses geplaas,” sê Mohale. Die departement het 73,96% van aansoekers by gesondheidsfasiliteite op landelike en semi-landelike gebiede geplaas. Altesaam 26,04% van aansoekers is in stedelike gebiede geplaas. “Dit vorm deel van die regering se pogings om landelike gebiede, wat nie behoorlike dienslewering ontvang nie, te prioritiseer.” Aanlyn aansoeke is tussen 14 en 28 Oktober 2022 geprosesseer. Die jeugorganisasie staan egter reg om die howe te nader om mediese gegradueerdes van hul Zuma-jaar vry te skeld indien die staat versuim om hulle betyds te plaas. “AfriForum Jeug beskou dit in ’n baie ernstige lig wanneer jongmense se loopbane deur die staat se wanadministrasie gestrem word, soos wat tans met mediese gegradueerdes gebeur wat ’n verpligte gemeenskapsdiensjaar in ’n staatshospitaal moet doen en nie geplaas word nie. Boonop het Suid-Afrika elke gesondheidswerker nodig, veral inaggenome die bevinding vroeër vanjaar dat daar minder as een dokter per duisend landsburgers is,” sê René van der Vyver, woordvoerder van AfriForum Jeug. Afgestudeerdes in medieseberoepsrigtings wat as gevolg van die staat se onbevoegdheid nie geplaas word nie, kan AfriForum Jeug per e-pos kontak by [email protected].